British Rail Class 700

British Rail Class 700 on Siemens Mobilityn valmistama sähkömoottorijuna, joka on osa Desiro-perhettä. Junia liikennöi Govia Thameslink Railway Englannissa Thameslink ja Great Northern -reiteillä. Vuosien 2014-2018 välillä yksiköitä rakennettiin yhteensä 115, joista 60 koostuu kahdeksasta vaunusta ja 55 on 12 vaunun pituisia.
Junissa on kahdenlaiset virroittimet, joten virranotto voi tapahtua joko ajojohtimesta tai sivuvirtakiskosta. Lontoon pohjoispuolella rataverkko on sähköistetty pääosin ajojohtimin, kun taas etelässä käytetään sivuvirtakiskoa. 
Junat omistaa hankintakilpailutusta varten perustettu Cross London Trains, joka vuokraa niitä Govia Thameslink Railwaylle. Junat vuokrataan aina sille toimijalle, jolle hallitus on myöntänyt kontrahdin Thameslink-reitistön liikennöimiseen. Class 700 -junien ylläpidosta ja korjaustöistä vastaa Siemens. Siemensin varikot sijaitsevat Hornseyssä ja Three Bridgen alueella. 
Historia.
Junien hankinnan suorittanut liikenteestä vastaava ministeriöllinen virasto Department for Transport aloitti kilpailutusprosessin vuonna 2008. Sopimukseen sisältyi uuden kaluston rakentamisen lisäksi myös sen pitkäaikainen ylläpito. Kalusto hankittiin osana hallituksen Thameslink-ohjelmaa, jonka tavoitteena oli parantaa Lontoon läpi etelä-pohjoissuunnassa kulkevaa työmatkaliikennettä.
Kilpailutuksen voitti Cross London Trains -yhtiö, joka perustettiin osallistumaan kilpailutukseen ja rahoittamaan sekä omistamaan junat. Kesäkuussa 2013 allekirjoitettiin 1,6 miljardin punnan sopimus junien tilauksesta. Cross London Trains -yhtiön tarjouksessa junat rakentaisi ja niitä ylläpitäisi Siemens. Sopimus ylläpidosta tehtiin suoraan liikennöitsijän ja Siemensin välillä, joten kaluston omistavalla yhtiöllä ei ole siihen liittyviä velvollisuuksia. 
Vaunut valmistettiin Siemensin tehtaalla Saksan Krefeldissä. Ensimmäinen yksikkö aloitti matkustajaliikenteen heinäkuussa 2016 Thameslinkin Bedford-Brighton reitillä. Marraskuussa 2017 Class 700 -junia alkoi liikennöidä myös Great Northernille. Syksyyn 2017 mennessä kaikki yksiköt oli saatu käyttöön ja ne lisäsivät päivittäistä matkustajakapasiteettia 50 000:lla istumapaikalla. Uudet junat olivat myös 50 % energiatehokkaampia kuin edeltäjänsä. National Rail Awards 2018 -seremoniassa Class 700 -junatyyppi palkittiin vuoden junana.
Vuonna 2023 aloitettiin kaikkien Class 700 -junien päivittäminen toimimaan Eurooppalaisen junien kulunvalvontajärjestelmän uusimmalla versiolla. Radanvarrella sijaitsevien opastimien käyttö korvataan digitaalisella järjestelmällä.
Kritiikki.
Työväenpuolue Labour ja ammattiliittojen keskusjärjestö Trades Union Congress kritisoivat kontrahdin myöntämistä ulkomaiselle toimijalle. Kilpailutuksen voittaneen Cross London Trains -yhtiön tarjouksen mukaan junat rakennettiin Saksassa. Toinen kilpailutukseen osallistunut yhtiö Bombardier Transportation olisi omistanut tehtaan Briteissä. 
Britannian valtiontalouden tarkastusvirasto National Audit Office kritisoi Department for Transportin roolia kaluston hankinnassa, väittäen sen aiheuttaneen hämmennystä DfT:n tehtävistä. Tavallisesti kaluston hankinta kuuluu liikennöitsijälle eikä hallitukselle. 
Junien istuimia on kritisoitu epämukaviksi. Thameslinkin edustajan mukaan istuimen kovuus johtuu tarpeesta noudattaa paloturvallisuusstandardeja sekä estää vandalismia. Rautateiden turvallisuus- ja standardilautakunnan ("Rail Safety and Standards Board") kalustopäällikön Hugh O’Neillin mukaan väite paloturvallisuudesta ei kuitenkaan pidä paikkansa, vaan istuinten kovuus liittyy todennäköisesti kustannussyihin. 
Sisältä.
Vaunut ovat läpikuljettavia ja niissä on 2+2 istuinasettelu. Joka vaunusta löytyy matkatavarahylly ja informaationäyttöjä. Junan keskiosassa on tilaa pyörätuoleille. Keskiosassa on esteetön käymälä ja muissa vaunuissa junan pituudesta riippuen 2 tai 4 muuta vessaa. Läpi junan on sijoitettu valvontakameroita ja roskakoreja. 
Joihinkin vuoroihin myydään erillisiä ensimmäisen luokan lippuja. Class 700 -junissa on kaksi ensimmäisen luokan osastoa, yksi edessä ja yksi perällä. Ensimmäisessä luokassa on pehmeämmät istuimet, enemmän tilaa ja mukavammat pöydät. Thameslinkin ensimmäisen luokan osastossa, joka on kulkusuuntaan nähden yksikön perällä, saa aina matkustaa tavallisella lipulla. Joillain reiteillä tämä on mahdollista myös etummaisessa osastossa.
Ulkoasu.
Class 700 -yksiköt ovat vaaleanharmaita ja vaunujen päädyissä on valkoinen diagonaalinen viiva. Ovet ovat pastellinsiniset. Ovet vetäytyvät avautuessaan seinien sisälle, eivätkä taitu vaunun ulko- tai sisäpuolelle.
Kahdella yksiköllä on erityinen ulkoväritys. Yksikkö 700155 maalattiin ennen vuoden 2019 Brighton &amp; Hove Pride -tapahtumaa sateenkaaren väreillä osoittamaan tukea LGBT+ yhteisölle. Yksikkö 700111 maalattiin koronapandemian aikaan tuen osoittamiseksi julkiselle terveydenhuoltojärjestelmälle National Health Servicelle. Maalattavaksi valikoitui yksikkö 700111, sillä NHS ylläpiti neuvoa antavaa puhelinlinjaa 111. 
Yksikön 700124 kyljessä on nimikyltti, jossa lukee "Driver Phil Marchant Keeping us moving for more than 12 years".